钦定古今图书集成/明伦汇编/官常典/第084卷 > 乐陵王百年
## 钦定古今图书集成/明伦汇编/官常典/第084卷 > 乐陵王百年

按《北齐书孝昭六王传》，“孝昭七男，元后生乐陵王百
年，桑氏生襄城王亮，出后襄城景王，诸姬生汝南王
彦理、始平王彦德、城阳王彦基、定阳王彦康、汝阳王
彦忠。”按本传，“乐陵王百年，孝昭第二子也。孝昭初
即位，在晋阳，群臣请建中宫及太子，帝谦未许。都下
百僚又请，乃称太后，令立为皇太子。帝临崩，遗诏传
位”于武成，并有手书，其末曰：“百年无罪，汝可以乐处
置之，勿学前人。”大宁中，封乐陵王。河清三年五月，白
虹围日再重，又横贯而不达，赤星见，帝以盆水承星
影而盖之。一夜，盆自破，欲以百年厌之。会博陵人贾
德胄教百年书，百年尝作数敕字，德胄封以奏。帝乃
发怒，使召百年。百年被召，自知不免，割带玦留与妃
斛律氏。见帝于元都苑凉风堂，使百年书敕字，验与
德胄所奏相似，遣左右乱捶击之。又令人曳百年绕
堂，且走且打，所过处血皆遍地，气息将尽，曰：“乞命，愿
与阿叔作奴。”遂斩之，弃诸池，池水尽赤，于后园亲看
埋之。妃把玦哀号不肯食，月馀亦死。玦犹在手，拳不
可开，时年十四。其父光自擘之，乃开。后主时，改九院为二十七院，掘得一小尸，绯袍金带，一髻一解，一足
有靴。诸内参窃言，“百年太子也。”或以为太原王绍德。
诏以襄城王子白泽袭爵乐陵王。齐亡入关，徙蜀死。